เกาะติดประชุมเฟด SET พรุ่งนี้ลุ้นฟื้นตัว
บล.ธนชาต มองแนวโน้มการลงทุนพรุ่งนี้ (29 ต.ค.) แนะนำให้ติดตามผลประชุมเฟดก่อน ถ้าเฟดไม่รีบขึ้นอัตราดอกเบี้ย เชื่อว่าตลาดจะฟื้นตัวได้ พร้อมให้แนวรับ 1,398-1,400 จุด ส่วนแนวต้าน 1,420 จุด
28 ต.ค. 2558

นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยถึงตลาดหุ้นไทยวันนี้ (28 ต.ค.) ย่อตัวแรงกว่าที่คิด โดยหุ้นขนาดใหญ่ต่างปรับตัวลง หลังจากตลาดฯปรับตัวขึ้นไปเร็วในช่วงก่อนหน้านี้ จึงคาดไว้ก่อนแล้วว่าตลาดฯน่าจะมีการพักฐาน เพียงแต่วันนี้พักฐานแรง และแรงซื้อก็น้อยลง เนื่องจากนักลงทุนต่างรอผลการประชุมธนาคารกลางสหรัฐ (FED) ด้านตลาดหุ้นในภูมิภาคเอเชียต่างก็ปรับตัวลงกันเป็นส่วนใหญ่ด้วยเช่นกัน
นอกจากนั้น วานนี้นักลงทุนต่างชาติก็ได้กลับมาขายสุทธิอีกแล้ว และมีการทำ short ในตลาดฟิวเจอร์สด้วย อย่างไรก็ตาม ให้ติดตามการทยอยประกาศผลประกอบการของบริษัทจดทะเบียนงวดไตรมาส 3/58
แนวโน้มการลงทุนในวันพรุ่งนี้ (29 ต.ค.) แนะนำให้ติดตามผลประชุมเฟดก่อน ถ้าเฟดไม่รีบขึ้นอัตราดอกเบี้ย เชื่อว่าตลาดจะฟื้นตัวได้ พร้อมให้แนวรับ 1,398-1,400 จุด ส่วนแนวต้าน 1,420 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
LPH ปิดที่ 7.10 บาท เพิ่มขึ้น 2.10 บาท
JAS ปิดที่ 5.55 บาท ไม่เปลี่ยนแปลง
PTT ปิดที่ 283.00 บาท ลดลง 2.00 บาท
SAMART ปิดที่ 21.10 บาท ลดลง 2.10 บาท
SCI ปิดที่ 10.80 บาท เพิ่มขึ้น 1.15 บาท
 
ที่มา: สำนักข่าวอินโฟเควสท์